Fliserne er ved at blive brudt op i centrum af Hjørring. På Springvandspladsen er byggeriet i fuld gang til det, der skal blive Hjørrings nye bymidte. Byggeriet foregår lige uden for indgangspartierne til flere af butikkerne i centrum. -	Jeg tænkte, åh nej. Det er jo lidt op ad bakke at ligge midt på Springvandspladsen, når den skal graves op, siger Susanne Hjelm Gjelstrup, der er butikschef i Matas. De første bekymringer blev dog hurtigt vendt, da butikschefen fik hørt lidt mere om det nye byggeri: - Vi får en flot plads hernede, og der kommer liv i byen, så det skal nok blive godt. Klimasikring og byfornyelse Den nye bymidte kommer fremover til at indeholde små bække, der løber gennem Hjørrings gågader. Der vil være små oaser i bymidten, hvor man kan se spejlinger og høre det rislende vand, der løber. -	Det kommer til at være en by, man kan opleve på en anden måde. Vi skaber nogle små rum i gågaden, hvor der er mulighed for udeservering, og hvor man kan gøre små ophold og nyde det gode vejr eller få et lille hvil undervejs, siger Søren Homann fra Konservative. Han er formand for Teknik- og Miljøudvalget i Hjørring Kommune, og han fortæller, at projektet i midtbyen også får en klimamæssig betydning. I fremtiden vil det nemlig være med til at sikre, at vandet kan ledes væk fra gågaden. -	Med de klimaforandringer, vi oplever, så kommer der mere og mere vand, så det her er en måde at få ledt vandet væk, så det ikke ender i kældrene i gågaden. Se TV2 Nords indslag om byggeriet i Hjørring: Det skal være skidt, før det bliver godt Hos Hjørring Handel var begejstringen ikke stor til at begynde med. Efter nogle hårde år for det lokale handelsliv var det ikke lige byggerod, der stod og manglede: -	Først tænkte vi, hvad nu med butikkerne? De har været rigeligt igennem med en pandemi først og nu en krig, der også betyder, at folk holder lidt igen med pengene. Men det ser ud til, med de tegninger vi ser, at det skal være skidt, før det bliver godt, siger Bettina D. Jensen. Hun er formand for Hjørring Handel, og hun har set tegningerne, der viser det nye byggeri. De har overbevist hende om, at projektet nok skal blive godt for Hjørring – både for butikkerne og kunderne: -	Der er bred opbakning til det. Der har i mange år været et ønske om at gøre vores byrum pænere, og det kan vi se, at det bliver det med det her. Det er nogle flotte tegninger, jeg har set, så vi glæder os til, at det står færdigt. Lydhør kommune Handelslivet i Hjørring har været i dialog med kommunen om byggeprojektet. Det har blandt andet betydet, at de har haft mulighed for at komme med forslag til, hvornår byggeriet skal foregå. Første etape forventes at være færdig til oktober, men der vil blive indlagt pauser, når det forventes, at der vil være særligt travlt i butikkerne i Hjørring: -	De har lovet os, at de går i gang nu, og så er de færdige inden juni, hvor vores ”Sommerby 2022” bliver skudt af stablen med vores kulturnat, så det gør rigtig meget, siger Bettina D. Jensen fra Hjørring Handel. - Det er noget bøvl Teknik- og Miljøudvalgsformanden tilkendegiver, at det kan blive mere besværligt at være butiksejer og kunde i Hjørring midtby, men han forsikrer, at kommunen gør det så skånsomt for handelslivet som muligt: -	Det er klart, at det er noget bøvl, og det er en udfordring, når der holder store gravemaskiner ude foran ens butik, men vi starter op med at tage midtersektionen i vejen, så man stadig kan komme ud i siderne og besøge butikkerne, siger han. Kan du ikke være bekymret for, at det her giver anledning til, at flere vælger at gøre deres indkøb andre steder? -	Nej, egentlig ikke. Hjørring er en by, hvor mange virksomheder og kæder efterspørger at komme til byen. Det er en by, der er driftig, der er rigtig gode butikker i byen, så det er jeg egentlig ikke bange for, siger Søren Homann og fortsætter: -	Jeg ser det her som en stor hjælp til vores by og vores gågade, og noget, der vil få endnu mere gang i byen. Butikker kan stadig benyttes I Matas er humøret stadig højt, selvom der er udsigt til flere måneder med byggeri lige ude foran hoveddøren: -	Vi har taget ja-hatten på og satser på, at vi nok skal få kunderne ind i butikken alligevel. De bliver heldigvis guidet herind, så vi håber, at der trods alt stadig vil være kunder i butikken, siger butikschef i Matas, Susanne Hjelm Gjelstrup. Det er stadig muligt at benytte butikkerne i centrum af Hjørring, selvom byggearbejdet er i gang. Der kan være andre indgange end normalt, men butikkerne er åbne for kunder.
Springvandspladsen i midten af Hjørring skal bygges om, og det kommer til at påvirke butiksejerne i området det næste lange stykke tid.